Rīgas vēsturiskais centrs
Rīgas vēsturiskais centrs ir UNESCO Pasaules mantojuma sarakstā iekļauts objekts. UNESCO sarakstā to iekļāva 1997. gada 4. decembrī ar nr. 852. Rīgas vēsturiskais centrs aizņem 1,4% no Rīgas platības (ir 438,3 ha liels), tajā atrodas apmēram 4000 ēkas. Aizsardzības zona sasniedz 1574,2 ha. Šis ir viens no trim objektiem Latvijā, kas iekļauti Pasaules mantojuma sarakstā (kopā ar Kuldīgas vecpilsētu un Strūves ģeodēzisko loku). Rīgas vēsturisko centru UNESCO Pasaules mantojuma sarakstā iekļāva pēc kritērija i un ii. i. "ir cilvēka radošā gara meistardarbs" ii. "demonstrē nozīmīgu cilvēces vērtību mijiedarbību kādā laika posmā vai kādā pasaules kultūras daļā saistībā ar arhitektūras vai tehnoloģijas attīstību, monumentālo mākslu, pilsētas plānošanu vai ainavu dizainu" UNESCO komiteja atzinusi, ka "Rīgas vēsturiskajam centram, kuru veido salīdzinoši labi saglabājies viduslaiku un vēlāko laiku pilsētas struktūra, ir ievērojama universāla vērtība, un to rada viduslaiku apbūve, jūgendstila arhitektūras daudzums un kvalitāte, kurai līdzīgas nav citur pasaulē, kā arī 19. gadsimta koka arhitektūra". 2003. gadā pieņēma Rīgas vēsturiskā centra saglabāšanas un aizsardzības likumu.